Евразия экономикалык бирлигине мүчө мамлекеттердин эмгекчилерин  пенсиялык камсыз кылуу жөнүндө 

МАКУЛДАШУУ
Мындан ары мүчө мамлекеттер деп аталуучу Евразия экономикалык бирлигине мүчө мамлекеттер, 
өз жарандарын пенсиялык камсыз кылуу  чөйрөсүндө мамилелерди жөнгө салууга умтулууну  жетекчиликке алып, 

2014-жылдын 29-майындагы Евразия экономикалык бирлиги жөнүндө Келишимге негизденип, 
төмөнкүлөр жөнүндө макулдашышты:
1-берене

Аныктамалар
Бул Макулдашуунун максаттары үчүн төмөнкүлөрдү билдирүүчү түшүнүктөр колдонулат:
«жашаган мамлекет» – аймагында эмгекчинин жашаган жери жайгашкан мүчө мамлекет;

«жумушка орношуу мамлекети» – аймагында эмгекчинин пенсиялык укуктары калыптана турган же калыптанган мүчө мамлекет;

«компетенттүү орган» - компетенциясына өз мамлекетинин пенсия менен камсыздоо тармагындагы мыйзамдарын ишке ашырууга тиешелүү маселелерди чечүү кирген   мүчө мамлекеттин мекемеси (уюму);
«жашаган жери» - мүчө мамлекеттин мыйзамдарына ылайык аныкталган же таанылган эмгекчинин жашаган жери;

«топтолуучу пенсиялар» - Армения Республикасында милдеттүү топтолуучу пенсия, Казакстан Республикасында түзүлгөн пенсиялык төгүмдөрдүн эсебинен  бирдиктүү топтолуучу пенсиялык фондунан пенсиялык төлөмдөр, Кыргыз Республикасында пенсиянын топтолуучу бөлүгү жана пенсиялык топтолуучу каражаттардын эсебинен төлөмдөр, Россия Федерациясында пенсиялык топтолуучу каражаттардын эсебинен топтолуучу пенсия жана башка төлөмдөр;
«жеке маалыматтарды иштеп чыгуу» - автоматташтыруу каражаттарын колдонуу менен же колдонбой жеке маалыматтар менен жүргүзүлүүчү ар кандай иш-аракет (операция) (анын ичинде жеке маалыматтарды чогултуу, жазуу, системалаштыруу, топтоо, сактоо, тактоо (жаңыртуу, өзгөртүү), бөлүп алуу, колдонуу, өткөрүп берүү (жайылтуу, берүү, жеткиликтүүлүк), ээсиздендирүү, бөгөттөө, алып салуу, жеке маалыматтарды жок кылуу), же ушундай иш-аракеттердин (операциялардын) жыйындысы;
«пенсиялар» - ушул Макулдашуунун 2-беренесинин 2-пунктунда көрсөтүлгөн акчалай төлөмдөр, анын ичинде мүчө мамлекеттин мыйзамдарына ылайык пенсияга белгиленген төлөмдөр, кошумча төлөөлөр жана жогорулатуулар;

«пенсиялык төгүмдөр»:

Армения Республикасында – пенсияга укук берүүчү салыктар жана (же) башка төгүмдөр;

Беларусь Республикасында – милдеттүү пенсиялык камсыздандырууга камсыздандыруу төгүмдөрү;

Казакстан Республикасында – бирдиктүү топтолуучу  пенсиялык фондго пенсиялык төгүмдөр;

Кыргыз Республикасында – Пенсиялык фондго жана Мамлекеттик топтолуучу  пенсиялык фондуна камсыздандыруу төгүмдөрү;
Россия Федерациясында – милдеттүү пенсиялык камсыздандырууга камсыздандыруу төгүмдөрү;
«жеке маалыматтар» – электрондук, кагаз жана (же) башка материалдык каражаттардагы маалыматтардын негизинде аныкталган же аныкталып жаткан субъектке таандык болгон жеке маалыматтар, субъекттин өздүгүн түз же кыйыр түрдө аныктоого мүмкүндүк берет;
«иш стажы» –  иштөө жана (же) башка ишмердик жүргүзүү мезгили (анын ичинде пенсиялык төгүмдөрдү төлөө менен), ошондой эле пенсияга укукту аныктоодо жана анын өлчөмүн эсептөөдө мүчө мамлекеттин мыйзамдарына ылайык эске алынуучу башка мезгилдер;
«эмгекчи» – башка мүчө мамлекеттин аймагында эмгек же башка ишмердигин  ишке ашыруу аркылуу пенсияга чыгуу укугу түзүлгөн же түзүлүп жаткан мүчө мамлекеттин жараны;  
«ыйгарым укуктуу органдар» – пенсия менен камсыз кылуу чөйрөсүндө жөнгө салууну ишке ашыруучу жана (же) медициналык-социалдык экспертизаларды (комплекстүү изилдөөлөрдү) жүргүзүүнү ишке ашыруучу органдардын (мекемелердин) ишмердигин жөнгө салуучу мүчө мамлекеттин аткаруу  бийлигинин органдары;
«үй-бүлө мүчөсү» – эмгекчи менен никеде турган адам, ошондой эле анын багуусундагы балдары жана иш менен камсыз кылуучу мамлекеттин мыйзамдарына ылайык үй-бүлө мүчөлөрү деп таанылуучу башка адамдар.
Ушул Макулдашууда колдонулган башка түшүнүктөр 2014-жылдын 29-майындагы Евразия экономикалык бирлиги жөнүндө Келишимде жана тиешелүү мүчө мамлекеттердин мыйзамдарында аныкталган маанилерде колдонулат.
2-берене

Жактардын чөйрөсү жана колдонуу чөйрөсү

1. Бул Макулдашуу эмгекчилерге жана үй-бүлө мүчөлөрүнө колдонулат. 
2. Бул Макулдашуу төмөнкү пенсияларга карата жайылтылат:

2.1. Армения Республикасында:

1) эмгек пенсиясы:
жаш курагы боюнча;

жеңилдетилген шарттарда;

иштеген жылдары үчүн;

майыптыгы боюнча;

баккан адамынан айрылган учурда;

жарым-жартылай;
2) милдеттүү топтолуучу пенсия:
аннуитет; 

программалык төлөмдөр;

бир жолку төлөмдөр;

мураскорлорго бир жолку төлөмдөр.

Ошол эле учурда Армения Республикасында милдеттүү топтолуучу  пенсия Армения Республикасынын мыйзамдарына ылайык дайындалат жана төлөнөт.

2.2. Беларусь Республикасында:

  эмгек пенсиясы:
  жаш курагы боюнча;

  иштеген жылдары үчүн (аскер кызматчыларынын, аларга теңештирилген адамдардын, алардын үй-бүлө мүчөлөрүнүн жана мамлекеттик кызматчылардын пенсияларын кошпогондо);

  майыптыгы боюнча;

  баккан адамынан айрылган учурда.
2.3. Казакстан Республикасында:

түзүлгөн пенсиялык төгүмдөрдүн эсебинен бирдиктүү топтолуучу пенсиялык  фондунан пенсиялык төлөмдөр:
пенсиялык куракка жеткенде;

эгерде  мөөнөтсүз майыптык белгиленсе, биринчи жана экинчи топтогу майыптыкты белгилөөдө;

мураскорлорго бир жолку төлөө.
2.4. Кыргыз Республикасында:

1) мамлекеттик социалдык камсыздандыруу боюнча пенсиялар:

жаш курагы боюнча;

майыптыгы боюнча;

баккан адамынан айрылган учурда;

2) пенсиянын топтолуучу бөлүгү мамлекеттик топтолуучу пенсиялык фондунун каражаттарынан;

3) мамлекеттик топтолуучу пенсиялык фондунун каражаттарынан топтолуучу пенсиялык каражаттардын эсебинен төлөмдөр.
2.5. Россия Федерациясында:

1) камсыздандыруу пенсиясы:

карылыгы боюнча;

майыптыгы боюнча;

баккан адамдан айрылган учурда;

2) камсыздандыруу пенсиясына белгиленген төлөм, камсыздандыруу пенсиясына белгиленген төлөмдү жогорулатуу жана (же) көбөйтүү жана камсыздандыруу пенсиясына кошумча төлөө, эгерде ушул Макулдашууда башкача каралбаса;
3) топтолуучу пенсия каражаттарынын эсебинен топтолуучу пенсия жана башка төлөмдөр.
3. Пенсиянын  (жөлөк пулдардын) башка түрлөрү эмгекчинин (үй-бүлө мүчөсүнүн) жашаган мамлекетинин мыйзамдарына ылайык дайындалат жана төлөнөт.

4. Бул Макулдашуу пенсиялык камсыз кылуу жөнүндө мыйзамдар менен жөнгө салынуучу,  ушул берененин 2-пунктунда көрсөтүлгөн жоболорду өзгөртүүчү жана (же) толуктоочу мамилелерге карата да колдонулат, ушул Макулдашуунун ченемдерине карама-каршы келбейт.
3-берене
Эмгекчилердин бирдей укуктары

1. Эмгекчилердин пенсиялык укуктарын калыптандыруу, пенсиялык төгүмдөрдүн эсебинен жумушка орношуучу мамлекеттин жарандарынын пенсиялык укуктарын калыптандырган шарттарда жана ошондой тартипте ишке ашырылат.
2. Эмгекчилерге (үй-бүлө мүчөлөрүнө) пенсияларды дайындоо жана төлөп берүү укугун ишке ашыруу, жумушка орношуучу мамлекеттин жарандары үчүн каралган шарттарда жүзөгө ашырылат.

3. Эмгекчи (үй-бүлө мүчөсү) пенсияны дайындоо жана төлөө жөнүндө жашаган мамлекеттин компетенттүү органына жана (же) жумушка орношуучу мамлекеттин компетенттүү органына кайрылууга укугу бар.

Бир мүчө мамлекеттин компетенттүү органына пенсия менен камсыздандыруу максатында арыз жана башка документтерди берген дата башка мүчө мамлекеттин компетенттүү органына берген дата катары эсептелет. 

Ушул Макулдашууну жүзөгө ашыруунун алкагында компетенттүү органдардын ортосунда документтерди жөнөтүү мөөнөтү арызды карап чыгуу жана пенсияны белгилөө жөнүндө чечим кабыл алуу мөөнөтүнө кирбейт.  

4. Эгерде ушул Макулдашууда башкача каралбаса, эмгекчиге (үй-бүлө мүчөсүнө) башка мүчө мамлекеттин аймагында жашаган жерине негиздеп пенсияны дайындоодон  жана төлөөдөн  баш тартылышы мүмкүн эмес.
4-берене

Аймактардын теңдиги жана пенсиялардын экспорту

1. Пенсиялар компетенттүү органдар тарабынан төлөнөт, анын ичинде эмгекчинин (үй-бүлө мүчөсүнүн) башка мүчө мамлекеттин аймагында жашаган учурунда.

Эмгекчи (үй-бүлө мүчөсү) жашаган мамлекеттин же пенсия дайындаган мүчө мамлекеттин аймагында пенсияга чыгууга укуктуу. 
2. Эгерде ушул Макулдашууда башкача каралбаса, башка мүчө мамлекеттин аймагында эмгекчинин (үй-бүлө мүчөсүнүн) жашаган жерине негиздеп, пенсиянын өлчөмүнүн азайтылышы мүмкүн эмес жана аларды төлөөнүн токтоп турушу же  токтоп калышы мүмкүн эмес же  токтотулбайт.

3. Ушул берененин 1-пунктунун биринчи абзацынын жана 2-пунктунун жоболору мүчө мамлекеттин мыйзамдарына ылайык ушул мүчө мамлекеттин аймагында эмгекчинин (үй-бүлө мүчөсүнүн) жашаган жерин эске алуу менен белгиленген төлөмдөргө (кошумча төлөөлөргө) карата колдонулбайт.

4. Төмөндөгүдөй накталай төлөмдөр эмгекчинин тиешелүү мүчө мамлекеттин аймагында жашаган шартта гана жүргүзүлөт:
1) Армения Республикасында – негизги пенсия эмгек пенсиясынын жана пенсияга үстөк акылардын бөлүгү катары;

2) Беларусь Республикасында –  пенсиялык төгүмдөрдү, ошондой эле пенсияга чегерилген үстөктөрдү, төлөмдөрдү (кошумчаларды) жана жогорулатууларды төлөбөгөн башка мезгилдер жана башка ишмердик  мыйзамдарга ылайык эске алынып эсептелген пенсиянын бөлүгү;
3) Кыргыз Республикасында – Кыргыз Республикасынын бюджетинин каражаттарынын эсебинен пенсиянын базалык бөлүгү жана төлөмдөр;

4) Россия Федерациясында – камсыздандыруу пенсиясына белгиленген төлөмдөр, камсыздандыруу пенсиясына белгиленген төлөмдөрдү жогорулатуу жана (же) көбөйтүү жана камсыздандыруу пенсиясына кошумча төлөө, пенсиялык укуктарды акчалай түрдө баалоо.

5. Мүчө мамлекеттин мыйзамдарында каралган кошумча төлөмдөрдү жана башка төлөмдөрдү белгилөөдө, мүчө мамлекеттердин бардыгында эмгекчиге (үй-бүлө мүчөсүнө) дайындалган пенсиялар эске алынат.
6. Эмгекчи (үй-бүлө мүчөсү) бир мүчө мамлекеттин аймагынан башка мүчө мамлекеттин аймагына көчүп келген учурда, эгер эмгекчи (үй-бүлө мүчөсү) көчүп кетүүдөн мурда пенсияга чыгуу укугу ишке ашырылса, анда ушул Макулдашуунун 12-беренесин колдонуу менен аны кайра эсептөө жүргүзүлөт. Ушул Макулдашуу күчүнө киргенден кийин алынган  иш стажы үчүн пенсияга чыгуу укугу кайра каралбайт.

5-берене
Үй-бүлө мүчөсүнүн пенсияга чыгуу укугу

1. Эмгекчи каза болгон учурда үй-бүлө мүчөсү мүчө мамлекеттердин мыйзамдарына ылайык пенсияга чыгууга укуктуу.

2. Пенсияга чыгуу укугун аныктоодо анын өлчөмү пенсия дайындаган мүчө мамлекеттин мыйзамдарына ылайык үй-бүлө мүчөлөрүнүн санына көз каранды болуп, бардык үй-бүлө мүчөлөрү эске алынат.

6-берене

Пенсияга чыгуу укуктарын ишке ашыруу

1. Бир мүчө мамлекеттин мыйзамдарына ылайык пенсияны дайындоо жана төлөө эмгекчинин (үй-бүлө мүчөсүнүн) башка мүчө мамлекеттин мыйзамдарына ылайык ушул жана (же) башка пенсияны бир мезгилде дайындоо жана төлөө укугуна таасирин тийгизбейт.
2. Ушул Макулдашуунун жоболорун эске алуу менен пенсияны дайындоо эмгекчинин (үй-бүлө мүчөсүнүн) ушул мүчө мамлекеттин мыйзамдарына ылайык пенсияга чыгуу укугу келип чыкса, башка мүчө мамлекеттин мыйзамдарына ылайык ушул эмгекчинин (үй-бүлө мүчөсүнүн) пенсияга чыгуу укугу келип чыккан датага карабастан, компетенттүү органдар тарабынан ишке ашырылат.  
7-берене

Пенсияга чыгуу укугун аныктоо

1. Ар бир мүчө мамлекет ушул Макулдашуунун жоболорун эске алуу менен анын аймагында алынган иш стажысына негизделүү менен өзүнүн мыйзамдарына ылайык пенсияга чыгуу укугун аныктайт.
2. Эгер бир мүчө мамлекеттин аймагында алынган иш стажы пенсияга чыгуу укугунун келип чыгышына жетишсиз болсо, анда ар бир мүчө мамлекеттин мыйзамдарына ылайык башка мүчө мамлекеттердин аймактарында алынган иш стажы эске алынат, мындай иш стажынын убактылары  дал келген учурларда эсепке алынбайт. 

3. Россия Федерациясында ушул берененин 1-пунктуна ылайык пенсияга чыгуу укугун аныктоодо жеке пенсиялык коэффициенттин көлөмү Россия Федерациясынын аймагында, ошондой эле мурдагы Советтик Социалисттик Республикалар Союзунун аймагындагы иш стажынын мезгилдери  үчүн аныкталат.

Ушул пункттун биринчи абзацына ылайык аныкталган жеке пенсиялык коэффициенттин көлөмү пенсияга чыгуу укугунун келип чыгышы үчүн жетишсиз болсо, анда мүчө мамлекеттердин аймагында 1 жылдык иш стажы үчүн 1ге барабар жеке пенсия коэффициентинин көлөмү эске алынат. Мында, 1 айлык иш стажы толук календардык жыл үчүн коэффициенттин 1/12, 1 күн – толук календардык жыл үчүн коэффициенттин 1/360 бөлүгүн түзөт.

4. Бир мүчө мамлекеттин мыйзамдарына ылайык белгилүү бир адистикте, белгилүү бир кызматта же белгилүү бир эмгек шарттарында жана уюмдарда иштегенине байланыштуу пенсияга чыгуу укугун аныктоодо, башка мүчө мамлекеттин аймагынан алынган окшош иш стажы биринчи мүчө мамлекеттин аймагында алынган иш стажы менен кошулуп эсептелбейт, бирок жалпы негизде иш стажы катары эсептелет.

5. Топтомо пенсияны, ошондой эле майыптыгы боюнча эмгек (камсыздандыруу) пенсиясын жана баккан адамдан айрылган учурдагы пенсияны кошпогондо, ушул Макулдашууга ылайык пенсияга чыгуу укугу келип чыкса, мүчө мамлекеттин аймагында алынган кеминде 12 ай толук иш стажы болсо, мыйзамга ылайык эмгекчи (үй-бүлө мүчөсү) пенсияны дайындоону талап кылат.

Топтомо пенсияга чыгуу укугу, ошондой эле майыптыгы боюнча эмгек (камсыздандыруу) пенсиясына жана баккан адамдан айрылган учурда ала турган пенсияга чыгуу укугу мүчө мамлекеттин мыйзамдарына ылайык белгиленет.

8-берене

Пенсия өлчөмүн эсептөө

Ар бир мүчө мамлекет ушул Макулдашуунун жоболорун эске алуу менен, ушул мүчө мамлекеттин мыйзамдарында белгиленген тартипте жана өзүнүн мыйзамдарына ылайык алынган пенсиялык укуктарга негизденүү менен пенсиянын өлчөмүн эсептейт.

9-берене

Медициналык күбөлөндүрүү  жана майыптыкты белгилөө
1. Эмгекчинин (үй-бүлө мүчөсүнүн) майыптыгын белгилөө максатында медициналык текшерүүдөн өткөрүү анын жашаган жери боюнча жашаган мамлекеттин мыйзамдарына ылайык ишке ашырылат.

2. Майыптыктын тобу, мөөнөтү жана себеби (эмгек ишмердигине  жөндөмдүүлүктүн чектелүү даражасы) тууралуу чечим, анын ичинде сыртынан кабыл алынган чечим, мыйзамдарына ылайык пенсияны дайындоо жана төлөө жүргүзүлүп жаткан  мүчө мамлекеттин медициналык-социалдык экспертизаны (комплекстүү күбөлөндүрүү) ишке ашыруучу органы (мекеме) тарабынан кабыл алынат.
Зарыл болгон учурда башка мүчө мамлекеттердин тийиштүү мекемелери тарабынан берилген маалым каттар жана медициналык корутундулар эске алынат. 
Бул чечимдер кайтарымсыз негизде кабыл алынат.
10-берене

Мүчө мамлекеттердин кызматташтыгы
1. Евразия экономикалык комиссиясы ушул Макулдашууну жөнгө салуу предметине таандык маалыматтарды мүчө мамлекеттерден суратууга, ошондой эле ушул Макулдашууну колдонуу маселелери боюнча сунуштарды кабыл алууга укуктуу.

2. Ыйгарым укуктуу органдар өз мамлекеттеринин ушул Макулдашууну колдонуу чөйрөсүнө тиешелүү мыйзамдарындагы бардык өзгөртүүлөр тууралуу бири-бирине маалымдашат.

3. Ыйгарым укуктуу органдар жана компетенттүү органдар ушул Макулдашууну ишке ашырууга байланыштуу маселелер боюнча бири-бири менен (анын ичинде Евразия экономикалык бирлигинин интеграцияланган маалымат системасын колдонуу менен) кайтарымсыз негизде өз ара аракеттенишет.
Компетенттүү органдар бири-биринин суроо-талаптары боюнча же өз демилгеси боюнча ушул Макулдашууну колдонуу үчүн маанилүү жагдайлар тууралуу зарыл болгон маалыматтарды беришет, ошондой эле бул жагдайларды аныктоо боюнча чараларды көрүшөт.

4. Компетенттүү органдар пенсиянын өлчөмүн өзгөртүүгө же аны төлөөнү  токтотууга алып келген жагдайлар тууралуу бири-бирине маалымдашат.
5. Бир мүчө мамлекеттин мыйзамдарына ылайык берилген майыптыкты белгилөө, пенсияга чыгуу укугун аныктоо, пенсия дайындоо жана төлөө үчүн зарыл болгон документтер, башка мүчө мамлекеттин мыйзамдарында белгиленген мындай документтерди таануу боюнча жол-жоболорду өткөрүүсүз таанылат.
Компетенттүү органдар эмгекчиден (үй-бүлө мүчөсүнөн) пенсияны дайындай турган (төлөй турган) мүчө мамлекеттин мамлекеттик тилине документтердин нотариалдык күбөлөндүрүлгөн котормосун талап кылуу, ошондой эле зарыл болгон учурда документтерди верификациялоо максатында тийиштүү суроо-талаптарды жиберүү же маалымат базаларына кайрылуу жолу менен алынган маалыматтарды колдонуу укугуна ээ.
6. Бир мүчө мамлекеттин компетенттүү органы тарабынан эмгекчиге (үй-бүлө мүчөсүнө) ашыкча төлөнгөн пенсиянын суммасы, пенсия төлөө токтотулгандыгына  байланыштуу өз алдынча кармоого мүмкүн болбогон учурда, ушул Макулдашуунун 2-беренесинин 2-пунктунда каралган жана башка мүчө мамлекеттин компетенттүү органы тарабынан төлөй турган пенсиядан ушул мүчө мамлекеттин пайдасына кармалып калышы мүмкүн.
7. Бул Макулдашууну ишке ашыруу Евразия экономикалык комиссиясынын Кеңеши бекиткен ушул Макулдашуунун ченемдерин колдонуу боюнча ыйгарым укуктуу органдардын, компетенттүү органдардын жана Евразия экономикалык комиссиясынын ортосундагы өз ара аракеттенүү тартибине ылайык жөнгө салынат.

11-берене

Жеке маалыматтар

Жеке маалыматтар ушул Макулдашууну ишке ашыруу максатында берилет жана таркатылышы чектелген маалыматтар  (купуя) болуп саналат. 
Ыйгарым укуктуу органдар жана компетенттүү органдар тарабынан жеке маалыматтарды иштеп чыгуу мүчө мамлекеттин мыйзамдарына ылайык ишке ашырылат.

12-берене

Өткөөл жоболор

Пенсия дайындоо жана төлөө төмөндөгүдөй тартипте жүргүзүлөт:

ушул Макулдашуу күчүнө киргенден кийин алынган эмгек стажы үчүн,  аймагында тиешелүү иш стажы алынган мүчө мамлекет тарабынан  пенсия дайындалат жана төлөнөт;

ушул Макулдашуу күчүнө киргенге чейин алынган иш стажы үчүн мүчө мамлекеттердин мыйзамдарына жана 1992-жылдын 13-мартындагы Көзкарандысыз Мамлекеттердин Шериктештигинин катышуучу-мамлекеттеринин жарандарынын пенсия менен камсыз кылуу жаатындагы укуктарына кепилдик берүү жөнүндө Макулдашууга ылайык пенсия дайындалат жана төлөнөт, ал эми Беларусь Республикасы жана Россия Федерациясы үчүн – 2006-жылдын 24-январындагы Россия Федерациясы менен Беларусь Республикасынын ортосундагы социалдык коопсуздук жаатында кызматташуу жөнүндө Келишимге ылайык төлөнөт.

13-берене

Ыйгарым укуктуу органдар жана компетенттүү органдар
Ыйгарым укуктуу органдар жана компетенттүү органдар жөнүндө маалыматтар мүчө мамлекеттер тарабынан ушул Макулдашуунун күчүнө кириши үчүн зарыл болгон мамлекет ичиндеги жол-жоболор аткарылгандыгы тууралуу кабарламаны багыттоодо  Евразия экономикалык комиссиясына берилет.

Мүчө мамлекеттер бир айдын ичинде Евразия экономикалык комиссиясына өздөрүнүн ыйгарым укуктуу органдарын  же компетенттүү органдарын өзгөрүү жөнүндө кабарлашат.

14-берене

Корутунду жоболор

1. Ушул Макулдашууну колдонууга байланыштуу талаш-тартыштар 2014-жылдын 29-майындагы Евразия экономикалык бирлиги жөнүндө Келишимде белгиленген тартипте чечилет.
2. Мүчө мамлекеттердин өз ара макулдашуусу боюнча ушул Макулдашууга өзгөртүүлөр киргизилиши мүмкүн, алар өзүнчө протокол менен таризделет.
3. Бул Макулдашуу Евразия экономикалык бирлигинин алкагында түзүлгөн эл аралык келишим болуп саналат жана Евразия экономикалык бирлигинин укугуна кирет.

4. Мүчө мамлекеттер тарабынан бул Макулдашуунун күчүнө кириши үчүн зарыл болгон мамлекет ичиндеги жол-жоболорду аткаргандыгы жөнүндө жазуу жүзүндөгү акыркы кабарлама дипломатиялык каналдар аркылуу депозитарийин алган датадан тартып ушул Макулдашуу күчүнө кирет.

2019-жылдын 20-декабрында Санкт-Петербург шаарында орус тилинде бир түп нускада түзүлдү.

Ушул Макулдашуунун түп нускасы Евразия экономикалык комиссиясында сакталат, ал ушул Макулдашуунун депозитарийи катары ар бир мүчө мамлекетке күбөлөндүрүлгөн көчүрмөсүн жөнөтөт.

	Армения Республикасы 

үчүн
	Беларусь Республикасы үчүн
	Казакстан Республикасы үчүн
	Кыргыз Республикасы үчүн
	Россия 

Федерациясы 

үчүн


